សុនក្ខរិន្ទរាជា

​

ព្រះបាទសុនក្ខរិន្ទរាជា រឺ ពញាសុក(គ.ស ?-?) រជ្ជកាល (គ.ស ?-?) បើ​តាម​ពង្សាវ​តារ​វត្ដ​ទឹក​វិល ក្រោយ​ដែល​ព្រះ​បាទ​សិង្ហ​ក័ង្ហា ព្រះ​មហា​ក្សត្រ​ខ្មែរ​ទី​២២​ ចូល​ទិវង្គត​ គឺ​ពញា​សុក​ កូនប្រុស​ស្ដេច​ក្រាញ់​ពញា​សួគ៌​លោក​នៅ​ស្រុក​ពោធិ៍​សាត់​ដែល បាន​សោយ​រាជ្យ​បន្ដ​ពី​ព្រះ​អង្គ។ ពញា​សុក​មាន​ក្រុម​បក្ស​ពួក​សេនា​អាមាត្យ​ អ្នក​តាម​បម្រើ ៥០០​នាក់ ពួក​គេ​និយម​ចូល​ចិត្ដ​ដើរ​បរ​បាញ់​សត្វ យក​សាច់ ភ្លុក ស្នែង កុយ ខ្នាយ និង ស្បែក ទៅ​លក់​ដូរ​សម្រាប់​ចិញ្ចឹម​ជីវិត។ ថ្ងៃ​មួយ​ពញា​សុក​បាន​នាំ​បក្ស​ពួក​ទាំង ៥០០​នាក់ ធ្វើ​ដំណើរ​ទៅ​បរ​បាញ់​សត្វ រហូត​ដល់​ភ្នំ​ដង​រែក និង​ភ្នំ​គូលែន កាល​នោះ​ពញា​សុក​មាន​អាយុ​ ២៤ ​ឆ្នាំ​ពេល​ធ្វើ​ដំណើរ​ត្រលប់​មក​លំ​នៅ​ស្ថាន​វិញ ពញា​សុក និង​បក្ស​ពួក​បាន​ដើរ​កាត់​តាម​ទី​ក្រុង​មហាន​គរ ចូល​មក​ដល់​ទី​ប្រជុំ​ជន គេ​ឃើញ​នាម៉ឺន​មន្រ្ដី និង​ប្រជា​ពល​រដ្ឋ​កោរ​សក់​ស្លៀក​ពាក់​ខោ​អាវ​ស កាន់​ទុក្ខ​គ្រប់​គ្នា ហើយ​ស្រែក​ទ្រ​ហោយ​យំ​ខ្សឹក​ខ្យួល​លាន់​លឺ​ពេញ​បរម​រាជ​វាំង។

ឃើញយល់ និង ក្ដាប់ស្ថានការណ៍បានភ្លាមកាលណា ដោយគ្មានភ័យតក់ស្លុត ឬ ខ្លាចក្រែង​ញ​ញើត​អ្វី​ទាំង​អស់ ពញា​សុក​ដើរ​តម្រង់​ចូល​ទៅ​​ក្នុង​ព្រះ​បរម​រាជ​វាំង​សំដៅ​ទៅរករាជបល្លង្ក ក្រលេកមើលទៅពុំឃើញមានព្រះរាជា ពញាសុក ឡើងអង្គុយលើ​បល្លង្ក ហើយ​ប្រកាស​ខ្លួន​ធ្វើ​ជា​ស្ដេច​ក្នុង​ឱកាស​នោះ​។ បក្សពួកទាំង ៥០០ នាក់ ត្រូវបានស្ដេចពញាសុកតែងតាំង អោយមានឋានន្ដសក្ដិជាមន្រ្ដី​ជាន់​ខ្ពស់​គ្រប់​រូប​។ គ្រា​នោះ​គ្មាន​នាម៉ឺន​មន្រ្ដី​ចាស់​ទុំ​ណាម្នាក់ហានជំទាស់ នឹង ពញាសុកឡើយ។ ម្នាក់ៗភ័យខ្លាចអំណាចក្រុមបក្សពួក​ពញា​សុក ហើយ​នាំ​គ្នា​លុត​ជង្គង់​ក្រាប​ថ្វាយ​បង្គំ​សំពះ​គោរព​ធ្វើតាមបញ្ជាពញាសុក ឥតបីហ៊ានអោយខ្ចោះ។ ចំណែកឯពួកពញាសុកវិញ គេ​នាំ​គ្នា​បញ្ចេញ​រិទ្ធិ និយាយ​លេង​សើច​អួត​ក្អេង​ក្អាង និង​ប្រើអំណាចផ្ដាច់ការ ជិះជាន់សង្កត់សង្កិនលួចប្លន់ រិបអូស បំពារបំពានយកទ្រព្យ​សម្បត្ដិ​ប្រជា​នុរាស្រ្ដ​។ ពញ​សុក​នៅ​ពេល​ឡើង​សោយ​រាជ្យ បាន​ទទួល​ឈ្មោះជាក្សត្រថា ព្រះបាទសុនក្ខរិន្ទរាជា។ មហេសីព្រះអង្គ គឺ ព្រះនាងរតនបុប្ផា ដែល​ត្រូវ​ជា​កូន​ស្រី​របស់​ចៅ​ពញា​តេ​ជោ។

ឯកសារយោង
ប្រវត្តិសាស្ត្រខ្មែរភាគរឿងនិទាន ដោយលោកបណ្ឌិតសភាចារ្យ រស់ ចន្ទ្រាបុត្រ
ក្សត្រខ្មែរក្នុងរឿងនិទានអ្នកជ្រែករាជ្យក្នុងរឿងនិទាន